Foto: Hina

NA PREDIZBORNOM skupu u Lisinskom HDZ je proslavio 25. obljetnicu utemeljenja zagrebačke stranačke organizacije, a "inventuru" prvih 25 godina HDZ-a iznio je predsjednik stranke Tomislav Karamarko.



Ponovio je da je HDZ stožerna stranka hrvatskog naroda, koju je utemeljio prvi hrvatski predsjednik Franjo Tuđman. "Neki pričaju o krivim politikama na ovim prostorima, no Tuđman i HDZ donijeli su slobodu riječi i parlamentarizam u kojem su svoju politiku mogli izražavati i oni koji Hrvatsku nikada nisu htjeli, voljeli ni željeli", rekao je Karamarko.



Podsjetio je da je SDP napustio saborsku sjednicu na kojoj je izglasana neovisnost Hrvatske te ocijenio da "ruka pomirbe koju je pružio Tuđman nije naišla na isti takav prijem". "To smo vidjeli u dva navrata, kada je takozvana socijaldemokracija, koja je lažna ljevica i ništa drugo do jugonostalgija i jugofilija, počela iz temelja mijenjati vrijednosti stvorene 90-ih", ustvrdio je.

Tekst se nastavlja ispod oglasa

"Pa dobro, zar stvarno netko misli da smo maloumni?"



Karamarko tvrdi da se SDP nije odrekao ni jednog komunističkog zlodjela počinjenog nad hrvatskim narodom, a zamjera im i što, zajedno s Tuđmanovim, na Dan državnosti pohode i grob Ivice Račana te spomenik palim borcima. "Pa dobro, zar stvarno netko misli da smo maloumni? Račan je HDZ nazivao strankom opasnih namjera jer smo htjeli neovisnu Hrvatsku, a Tuđman ju je ostvario", kazao je Karamarko.



Naglasio je da je HDZ ponovno na Tuđmanovoj crti te da s nje više nema povlačenja. Poručio je kako HDZ mora pobijediti na predsjedničkim, a potom i na parlamentarnim izborima, istaknuvši kako nije svejedno hoće li Hrvatska imati predsjednika koji će u svibnju posjetiti Bleiburg ili u srpnju biti u Srbu, gdje su četnici počinili zločin nad Hrvatima.